钦定古今图书集成/明伦汇编/宫闱典/第104卷 > 王音 王谭
## 钦定古今图书集成/明伦汇编/宫闱典/第104卷 > 王音 王谭

按《汉书元后传》：凤薨，音竟代凤为大司马车骑将军，
而平阿侯谭位特进，领城门兵。谷永说谭，令让不受
城门职，由是与音不平，语在《永传》。音既以从舅越亲
用事，小心亲职。岁馀，上下诏曰：“车骑将军音，宿卫忠
正，勤劳国家。前为御史大夫，以外亲宜典兵马，入为
将军，不获宰相之封，朕甚慊焉。其封音为安阳侯，食”
邑与五侯等俱三千户。初，成都侯商尝病，欲避暑，从
上借明光宫。后又穿长安城，引内沣水，注第中大陂
以行船，立羽盖，张周帷，辑《濯越歌》。上幸商第，见穿城
引水，意恨内御之未言。后微行出，过曲阳侯第，又见
园中土山渐台，似类白虎殿，于是上怒，以让车骑将
军音。商根兄弟欲自黥劓谢太后。上闻之，大怒，迺使
尚书责问司隶校尉、京兆尹知成都侯商擅穿帝城，
决引沣水；曲阳侯根骄奢僭上，赤墀青琐；红阳侯立，
父子臧匿奸猾亡命宾客为群盗。司隶、京兆皆阿纵，
不举奏正法。二人顿首省户下。又赐车骑将军《音策
书》曰：“外家何甘乐祸败，而欲自黥劓，相戮辱于太后
前，伤慈母之心，以危乱国，外家宗族，彊上一身，寖弱
日久，今将一施之。君其召诸侯，令待府舍。”是日，诏尚
书奏文帝时诛将军薄昭故事。车骑将军音、籍槁请
罪，商、立根皆负斧质谢。上不忍诛，然后得已。久之，平
阿侯谭薨，谥曰安侯。子仁嗣侯。王氏爵位日盛，唯音
为修整，数谏正，有忠节。辅政。八年薨，吊赠如大将军，
谥曰“敬侯。”

按《恩泽侯表》：“平阿安侯谭，河平二年六月乙亥，以皇
太后弟关内侯侯，二千一百户。十一年薨。永始元年，
刺侯仁嗣。十九年，为王莽所杀。元始四年，侯述嗣。建
武二年薨，绝。”